Title: เอกสารหมายเลข 2
Author: service
Last saved by: Sukanya

๕๖
เรื่อง  การพิจารณาเลื่อนเงินเดือนข้าราชการกรุงเทพมหานครสามัญ
วัตถุประสงค์
-	เพื่อให้เจ้าหน้าที่ผู้รับผิดชอบปฏิบัติงานเกิดความรู้ความเข้าใจและเป็นไปในทิศทางเดียวกัน

ขอบเขต
-	ดำเนินการเฉพาะข้าราชการกรุงเทพมหานครสามัญ

สาระสำคัญของเรื่อง 
		การพิจารณาเลื่อนเงินเดือนข้าราชการกรุงเทพมหานครสามัญเป็นขั้นตอนที่สำคัญขั้นตอนหนึ่ง
ในการบริหารงานบุคคล เป็นกลไกสำคัญในการจูงใจให้ข้าราชการและลูกจ้างปฏิบัติงานอย่างมีประสิทธิภาพและเกิดประสิทธิผลยิ่งขึ้น  เป็นการตอบแทนความดี ความชอบ  สร้างขวัญและกำลังใจในการปฏิบัติงาน   ให้แก่ข้าราชการฯ โดยมีการประเมินผลการปฏิบัติงานทุก  ๖ เดือน  เพื่อใช้ประกอบการพิจารณาเลื่อนเงินเดือน ทั้งนี้ทำให้ข้าราชการฯตั้งใจปฏิบัติหน้าที่เต็มกำลังความสามารถด้วยความวิริยะ อุตสาหะ ใฝ่หาความรู้เพื่อพัฒนางานและวิธีปฏิบัติงานให้มีประสิทธิภาพ ประพฤติตนอยู่ในระเบียบวินัยเหมาะสมกับการเป็นข้าราชการฯ การพิจารณาดำเนินการเลื่อนเงินเดือนข้าราชการกรุงเทพมหานครสามัญ โดยการเลื่อนเงินเดือนข้าราชการฯ ในแต่ละปีงบประมาณดำเนินการสองครั้งคือ วันที่ ๑ เมษายน และวันที่  ๑  ตุลาคม ของทุกปี

ขั้นตอน กระบวนการ 	
	๑. เจ้าหน้าที่ผู้ดำเนินการเวียนหนังสือแจ้งเรื่องการพิจารณาเลื่อนเงินเดือนข้าราชการกรุงเทพมหานครสามัญ ครั้งที่ ๑ ช่วงระหว่างเดือน มกราคม ถึงกุมภาพันธ์ ครั้งที่ ๒ ช่วงระหว่าง            เดือน กรกฎาคม ถึงสิงหาคม ของทุกปี และให้ทุกส่วนราชการในสังกัดดำเนินการขอพิจารณาเลื่อนเงินเดือนตามผลการประเมินประสิทธิภาพและประสิทธิผลการปฏิบัติงานฯ ตามช่วงระยะเวลาที่กำหนด ให้เป็นไปตามหลักเกณฑ์และวิธีการที่กำหนด
 	๒. จัดทำคำสั่งแต่งตั้งคณะกรรมการพิจารณาการเลื่อนเงินเดือนข้าราชการกรุงเทพมหานครสามัญ ตามช่วงระยะเวลาที่กำหนด ซึ่งคณะกรรมการประกอบด้วยหัวหน้าหน่วยงาน  เป็นประธานกรรมการ  และหัวหน้าส่วนราชการในสังกัด เป็นกรรมการ  หัวหน้าฝ่ายการเจ้าหน้าที่ของหน่วยงานเป็นกรรมการและเลขานุการ ให้คณะกรรมการฯ มีหน้าที่พิจารณาเลื่อนเงินเดือนข้าราชการ ให้เป็นไปด้วยความเรียบร้อย       ยึดหลักคุณธรรม คำนึงถึงประสิทธิภาพ ความคุ้มค่า ประหยัด โปร่งใส และตรวจสอบได้  

๕๗

๓. การดำเนินการจัดเตรียมข้อมูลที่เกี่ยวข้องเพื่อนำเข้าที่ประชุมการพิจารณาเลื่อนเงินเดือนข้าราชการกรุงเทพมหานครสามัญ ประกอบด้วย
	๓.๑ จัดทำบัญชีรายชื่อ อัตราเงินเดือนปัจจุบัน และสถิติการเลื่อนเงินเดือนย้อนหลัง          (๓ – ๕ ปี) ของข้าราชการกรุงเทพมหานครสามัญผู้ที่ครองตำแหน่งในวันที่ ๑ มีนาคม และในวันที่ ๑ กันยายน  
	๓.๒ คำนวณโควตาและวงเงินที่ใช้ในการเลื่อนเงินเดือนข้าราชการกรุงเทพมหานครสามัญโดยคำนวณไม่เกินร้อยละ ๑๕ ของจำนวนข้าราชการกรุงเทพมหานครสามัญที่ครองตำแหน่ง ณ วันที่ ๑ มีนาคมและในครึ่งปีหลังคำนวณวงเงินที่ใช้ในการเลื่อนฯ ของผู้ที่ครองตำแหน่ง ณ วันที่ ๑ กันยายน และใช้โควตาในการเลื่อนรวมทั้งปีสองขั้นไม่เกินร้อยละ ๑๕ ของโควตาครั้งที่ ๑   
		- โควตาการเลื่อนเงินเดือนหนึ่งขั้น  พิจารณาให้แก่ผู้ที่มีผลงานดีเด่น และไม่เกิน  ร้อยละ ๑๕  ของจำนวนข้าราชการผู้ครองตำแหน่ง  ณ วันที่  ๑  มีนาคม  
		- วงเงินที่ใช้ในการเลื่อนเงินเดือนในวันที่  ๑  ตุลาคม ให้เลื่อนในวงเงินไม่เกิน     ร้อยละ ๖  ของอัตราเงินเดือนรวมของข้าราชการ ณ วันที่  ๑  กันยายน  โดยนำเงินที่ใช้เลื่อนขั้นเงินเดือนไปแล้วเมื่อ  ๑  เมษายน  มาหักออกก่อน  ส่วนที่เหลือนำไปใช้เลื่อนเงินเดือนในวันที่  ๑  ตุลาคม  	
	๓.๓ ตรวจสอบสถิติวันลาของข้าราชการกรุงเทพมหานครสามัญตามหลักเกณฑ์การพิจารณาเลื่อนเงินเดือนตามกฎ ก.พ.ว่าด้วยการเลื่อนเงินเดือน พ.ศ.๒๕๕๒ และแก้ไขเพิ่มเติม (ฉบับที่ ๒) พ.ศ. ๒๕๕๖ และหนังสือกองการเจ้าหน้าที่ ด่วนมาก ที่ กท ๐๔๐๔/๓๖๖๔ ลงวันทื่ ๔ เมษายน ๒๕๕๗ เรื่อง การกำหนดการลาหรือการมาทำงานตาม กฎ ก.พ.ว่าด้วยการเลื่อนเงินเดือน พ.ศ.๒๕๕๒
		  - การเลื่อนเงินเดือน หนึ่งขั้นครึ่ง  หนึ่งขั้น  ในครึ่งปีที่แล้วมา ต้องมีการลาป่วยหรือลากิจรวมกันไม่เกิน ๕  ครั้ง มาทำงานสายไม่เกิน ๕ ครั้ง (หมายถึงการลาทุกประเภท ยกเว้นการลาพักผ่อนประจำปี) ไม่เป็นผู้ถูกสั่งลงโทษทางวินัยที่หนักกว่าโทษภาคฑัณฑ์ และมีผลการประเมินประสิทธิภาพและประสิทธิผลการปฏิบัติงานดีเด่นหรือไม่ต่ำกว่าร้อยละ ๙๐ 
		  - การเลื่อนเงินเดือน ครึ่งขั้น ในครึ่งปีที่แล้วมาต้องมีวันลาป่วยหรือลากิจรวมกันแล้วไม่เกิน ๘ ครั้ง มาทำงานสายไม่เกิน ๒๓ วัน มีผลการประเมินประสิทธิภาพและประสิทธิผลการปฏิบัติงานพอใช้หรือไม่ต่ำกว่าร้อยละ ๖๐
	 - กรณีไม่ได้รับการเลื่อนเงินเดือนฯ ได้แก่ ลาป่วยหรือลากิจ เกินกว่า ๘ ครั้ง และมาทำงานสายเกิน ๒๓ วัน มีผลการประเมินประสิทธิภาพและประสิทธิผลการปฏิบัติงานต่ำกว่าร้อยละ ๖๐ หรือ
เป็นผู้ขาดราชการโดยไม่มีเหตุผลอันสมควร
	๓.๔ ข้อมูลอื่นๆ ที่เกี่ยวข้อง 
๔. การจัดทำหนังสือเชิญประชุมคณะกรรมการพิจารณาเลื่อนเงินเดือนข้าราชการกรุงเทพมหานครสามัญ และจัดทำรายงานการประชุมตามมติคณะกรรมการฯ

	
	๕๘
๕.   สรุปผลการดำเนินการและจัดทำเอกสารประกอบการเลื่อนเงินเดือนแบบต่าง ๆ  
เพื่อแจ้งกองการเจ้าหน้าที่ สำนักปลัดกรุงเทพมหานคร ดังนี้
		     ๕.๑  ทำแบบบัญชีการเลื่อนเงินเดือนของข้าราชการกรุงเทพมหานครสามัญ (แบบการคำนวณโควตา) เป็นแบบแสดงจำนวนเงินที่ใช้ในการเลื่อนขั้นเงินเดือนหนึ่งขั้นครึ่ง  หนึ่งขั้น  ครึ่งขั้น  ไม่เลื่อนขั้น โควตาจำนวนการเลื่อนเงินเดือนหนึ่งขั้น  ซึ่งไม่เกินร้อยละ ๑๕  ของจำนวนข้าราชการกรุงเทพมหานครสามัญ ณ วันที่  ๑  มีนาคม  
		    ๕.๒  ทำแบบการคำนวณวงเงินเลื่อนเงินเดือน ในวันที่ ๑ ตุลาคม ซึ่งเป็นแบบสรุปการเลื่อนเงินเดือนได้แก่  ครึ่งขั้น  หนึ่งขั้น  หนึ่งขั้นครึ่ง  และไม่ได้รับการเลื่อนเงินเดือน  
		    ๕.๓  ทำแบบบัญชีรายชื่อผู้ครองตำแหน่งในวันที่  ๑  มีนาคม  สำหรับการเลื่อนเงินเดือน และแบบบัญชีรายชื่อผู้ครองตำแหน่งในวันที่  ๑ กันยายน  สำหรับการเลื่อนเงินเดือน ของข้าราชการกรุงเทพมหานครสามัญ 
		   ๕.๔  ทำแบบบัญชีรายชื่อข้าราชการกรุงเทพมหานครสามัญ ผู้สมควรได้รับการเลื่อนเงินเดือน (แบบ ๑ กท) ซึ่งเป็นแบบที่แสดงรายละเอียดขั้นเงินเดือนที่ได้รับการพิจารณาเลื่อนเงินเดือนครึ่งขั้น  หนึ่งขั้น  หรือหนึ่งขั้นครึ่ง  ของข้าราชการและ ให้สอดคล้องกับผลการประเมินการปฏิบัติงาน  
		   ๕.๕  ทำแบบบัญชีวันลา (แบบ ๓ กท) ของข้าราชการกรุงเทพมหานครสามัญ ซึ่งเป็นแบบ ที่แสดงรายละเอียดวันลาแต่ละประเภท  โดยแยกแบบตามการเลื่อนเงินเดือนครึ่งขั้น  หนึ่งขั้น  หรือ
หนึ่งขั้นครึ่ง  	
		   ๕.๖ ทำแบบบัญชีรายชื่อข้าราชการกรุงเทพมหานครสามัญ ผู้ไม่สมควรได้รับการเลื่อนเงินเดือน (แบบ ๒ กท) ซึ่งเป็นแบบที่แสดงรายละเอียดและสาเหตุของการไม่ได้เลื่อนเงินเดือน และให้ผู้ที่ไม่ได้รับการเลื่อนเงินเดือนลงลายมือชื่อรับทราบ  
		        ๖.  ประกาศรายชื่อข้าราชการกรุงเทพมหานครสามัญ ผู้ที่มีผลการประเมินอยู่ในระดับดีเด่น  
	       ๖.๑  การประเมินผลการปฏิบัติงาน ตามหนังสือสำนักงาน ก.พ. ที่  นร  ๐๗๐๘.๑/ว๕   ลงวันที่ ๒  สิงหาคม  พ.ศ. ๒๕๔๔  เรื่อง  หลักเกณฑ์และวิธีการประเมินประสิทธิภาพและประสิทธิผลการปฏิบัติงานของข้าราชการพลเรือนสามัญ  สรุปผลการประเมินเป็น  ๓  ระดับ  ดังนี้
		     - ผลการประเมินดีเด่น คะแนน ๙๐ – ๑๐๐ %  เลื่อนเงินเดือนหนึ่งขั้นครึ่ง  หนึ่งขั้น
	     - ผลการประเมินเป็นที่ยอมรับได้ คะแนน ๖๐ – ๘๙ %  เลื่อนเงินเดือนครึ่งขั้น  
                        	     - ผลการประเมินต้องปรับปรุง คะแนนต่ำกว่า ๖๐ %  ไม่ได้เลื่อนเงินเดือน  
		 ๖.๒  จัดทำประกาศรายชื่อข้าราชการกรุงเทพมหานครสามัญที่มีผลการประเมินประสิทธิภาพและประสิทธิผลอยู่ในระดับดีเด่นทุกคน  โดยพิมพ์เรียงตามบัญชีถือจ่ายเงินเดือน (จ.๑๘)  ให้ผู้มีอำนาจลงนามในประกาศ  และปิดประกาศรายชื่อในที่เปิดเผย  ตามหนังสือสำนักเลขาธิการคณะรัฐมนตรี ที่  นร ๐๒๐๕/ว ๑๑๗  ลงวันที่  ๒๓  มิถุนายน  พ.ศ. ๒๕๔๐  เรื่อง  ระบบเปิดในการพิจารณาเลื่อนขั้นเงินเดือนข้าราชการ หนังสือสำนักงาน ก.พ. ที่ นร ๐๗๐๘.๑/ว ๑๖  ลงวันที่  ๗  สิงหาคม พ.ศ. ๒๕๔๐  เรื่อง ระบบเปิดในการพิจารณาเลื่อนขั้นเงินเดือนข้าราชการ และหนังสือกรุงเทพมหานคร ด่วนมากที่  กท  ๐๓๐๒/๑๓๕๓  ลงวันที่  ๑๘  สิงหาคม  พ.ศ. ๒๕๔๐  เรื่อง  ระบบเปิดในการพิจารณาเลื่อนขั้นเงินเดือนข้าราชการกรุงเทพมหานคร
๕๙
	๗.   จัดทำคำสั่งเลื่อนเงินเดือนข้าราชการกรุงเทพมหานครสามัญ
      การจัดทำคำสั่งเลื่อนเงินเดือนเป็นขั้นตอนสุดท้ายในการดำเนินการพิจารณาการเลื่อนเงินเดือนฯ  ก่อนจะออกคำสั่งเลื่อนเงินเดือนฯ จะต้องตรวจสอบความถูกต้องในรายละเอียดทุกอย่างเพื่อไม่ให้เกิดความผิดพลาด และจะต้องได้รับหนังสือแจ้งผลโควตาจากกองการเจ้าหน้าที่  สำนักปลัดกรุงเทพมหานครก่อน 
๘.   จัดทำหนังสือเวียนแจ้งคำสั่งให้หน่วยงานที่เกี่ยวข้องทราบ  ได้แก่  สำนักงานคณะกรรมการ
ข้าราชการกรุงเทพมหานคร  กองการเจ้าหน้าที่  สำนักปลัดกรุงเทพมหานคร  ส่วนราชการในสังกัด  พร้อมแนบสำเนาคำสั่งเลื่อนเงินเดือนข้าราชการกรุงเทพมหานครสามัญ เพื่อดำเนินการในส่วนที่เกี่ยวข้องต่อไป

ข้อควรระวัง 
    - เจ้าหน้าที่ผู้ดำเนินการยังขาดความรู้ความเข้าใจในการปฏิบัติงานให้เป็นไปตามระเบียบที่กำหนด
    - ระยะเวลาในการดำเนินการที่เร่งด่วน ทำให้เกิดข้อผิดพลาดในการตรวจสอบ
    - มีข้าราชการที่ได้รับการเลื่อนเงินเดือนอยู่ระหว่างการดำเนินการทางวินัย
    - หนังสือหรือกฎระเบียบ หนังสือสั่งการ ไม่เพียงพอต่อการแก้ไขปัญหาหลากหลายที่เกิดขึ้นจริง
    - ความรู้เชิงทักษะที่ใช้ในการแก้ไขปัญหา
    - สมรรถนะหลักของกรุงเทพมหานครโดยเฉพาะข้อ ๕ การสั่งสมความเชี่ยวชาญในงานวิชาชีพ
ระดับที่ ๔
 		⬧ รักษาและประยุกต์ความรู้ความเชี่ยวชาญทั้งเชิงลึกและเชิงกว้างอย่างต่อเนื่องและสม่ำเสมอ
⬧ ขวนขวายความรู้ที่เกี่ยวข้องกับงานทั้งเชิงลึกและเชิงกว้างอย่างต่อเนื่อง
⬧ มีความรู้ความเชี่ยวชาญและสหวิทยาการและสามารถนำความรู้ไปใช้ปฏิบัติได้จริง
  - มีที่ปรึกษาที่มีความรู้ความเชี่ยวชาญในสายงานอาชีพอย่างแท้จริง
  - ปรึกษาผู้บังคับบัญชาทุกระดับ

ข้อพิจารณาเสนอแนะ
  - ศึกษาระเบียบหลักเกณฑ์ทุกฉบับที่เกี่ยวข้องให้เข้าใจอย่างถ่องแท้
  - มีความระมัดระวังมีความละเอียดรอบคอบในการดำเนินการ
  - ติดตามผลการดำเนินการทางวินัยจากหน่วยงานที่เกี่ยวข้องเป็นระยะๆ
  - บทเรียนที่ได้รับจากการพัฒนางาน
⬧ ถ่ายทอดเทคนิคการแก้ไขปัญหาจากประสบการณ์จริงสู่ผู้มีประสบการณ์ที่น้อยกว่า
⬧ เป็นที่ปรึกษาและพี่เลี้ยงให้แก่ผู้ปฏิบัติงานที่มีประสบการณ์น้อยกว่า
⬧ นำผลสรุปคลังความรู้งานบริหารทรัพยากรบุคคลไปต่อยอดต่อผู้ปฏิบัติงานจริงเป็นรายกลุ่ม

ผลสำเร็จของงาน
-	การดำเนินการพิจารณาเลื่อนเงินเดือนข้าราชการกรุงเทพมหานครสามัญเป็นไปด้วยความ
เรียบร้อย ยึดหลักคุณธรรม คำนึงถึงประสิทธิภาพ ความคุ้มค่า ประหยัด โปร่งใส และตรวจสอบได้  

๖๐
การนำไปใช้ประโยชน์
-	ข้าราชการกรุงเทพมหานครสามัญได้รับการเลื่อนเงินเดือน ในวันที่ ๑ เมษายน และวันที่            
๑ ตุลาคม เป็นไปด้วยความถูกต้อง 
เอกสารอ้างอิง
- กฎ ก.พ. ว่าด้วยการเลื่อนเงินเดือน พ.ศ.๒๕๕๒ และแก้ไขเพิ่มเติม (ฉบับที่ ๒) พ.ศ.๒๕๕๖
	- หนังสือสำนักงาน ก.พ. ที่ นร.๐๗๐๘.๑/ว๕ ลงวันที่ ๒ สิงหาคม ๒๕๕๔ เรื่อง หลักเกณฑ์วิธีการประเมินประสิทธิภาพและประสิทธิผลการปฏิบัติงานของข้าราชการพลเรือนสามัญ 
      - มติ ก.ก. ครั้งที่ ๖/๒๕๕๔ เมื่อวันที่ ๑๘ ส.ค.๒๕๕๔ (ตารางเลื่อนเงินเดือนชั่วคราว)
      - มติ ก.ก. ครั้งที่ ๓/๒๕๕๕ เมื่อวันที่ ๑๕ มี.ค. ๒๕๕๕  
      - มติ ก.ก. ครั้งที่ ๔/๒๕๕๗ เมื่อวันที่ ๒๗ มี.ค. ๒๕๕๗ การเลื่อนเงินเดือนข้าราชการ
กรุงเทพมหานครสามัญ
-	มติ ก.ก. ครั้งที่ ๗/๒๕๕๘ เมื่อ ๑๖ ก.ค.๒๕๕๘ เรื่องการกำหนดแนวทางการปรับอัตราเงินเดือน
ข้าราชการกรุงเทพมหานครสามัญ

🞿 เอกสารฉบับนี้เป็นฐานความรู้ที่ใช้เป็นแนวทางในการปฏิบัติงานสายงานการเจ้าหน้าที่ในเรื่องการพิจารณาเลื่อนเงินเดือนข้าราชการกรุงเทพมหานครสามัญ